google/wiki40b huggingface dataset:
Voodoo science

Voodoo science eller «voodooforskning» er (i engelsk språk) en pejorativ neologisme som viser til forskning som ikke følger vitenskapelige metoder eller etikk. Begrepet ble popularisert i boken Voodoo Science: The Road from Foolishness to Fraud av professor Robert L. Park. Andre forfattere har brukt begrepet, men det forblir tettest forbundet med Park.
Begrepet forekommer også i en tidligere artikkel av W. Booth, «Voodoo Science», og tidligere i en 1984 amerikansk regjeringsrapport «Oversight Hearing on the Office of Juvenile Justice and Delinquency Prevention».
Stong

Stong er navnet på ei halvøy i Tysvær kommune i Rogaland. Den ligger mellom Nedstrandsfjorden og Hervikfjorden, og strekker seg fra Liarvåg i nord til Stongshælen i sør. Selve Stong er rundt 2 km lang. Den bebos av en blanding av hyttefolk og fastboende.
Helsingforsbørsen

Helsingforsbørsen (finsk: Helsingin Pörssi, svensk: Helsingforsbörsen) er en børs i Helsingfors i Finland. Den har siden 3. september 2003 vært en del av Nasdaq Nordic (den gang OMX), og omtales i dag som Nasdaq Helsinki. Børsen ble grunnlagt 7. oktober 1912, og den første handelen ble gjennomført samme dag.
Hayley Long

Liv og virke

Hayley er født i Ipswich, vokste opp i Felixstowe og studerte engelsk ved Universitet i Aberystwyth hvor tok eksamen i 1992 med en BA i engelsk litteratur. Deretter reiste hun utenlands før hun begynte å arbeide som engelsk lærer i London og Cardiff. Hun underviser fortsatt på deltid ved Paston College i Norfolk.
Long er forfatteren bak ungdomsbøkene om Lottie Biggs, som er oversatt til flere språk. Har det klikka for Lottie Biggs (2009), den første boken i serien, ble tildelt «the White Raven» for fremragende barnelitteratur av «The International Youth Library» i 2010. I 2010 kom etterfølgeren Lottie Biggs er IKKE desperat og i 2011 Lottie Biggs – alt annet enn tragisk.
Rolf Skoglund

Biografi

Skoglund studerte ved Dramatens elevskola 1964–1967. Han har deretter mer eller mindre permanent vært engasjert ved Dramaten. I 2003 ble han engasjert ved Stockholms stadsteater. Han har også gitt stemme til flere figurer i tegnede filmer og lest inn lydbøker. Mest kjent har han blitt for sin rolle som den stressede faren Gösta i Kjell Sundvalls film Vi hade i alla fall tur med vädret.
Innerst i sjelen

Album

Innerst i sjelen er også navnet på et musikkalbum med Sissel Kyrkjebø, utgitt i 1994, hvor tittelsporet «Innerst i sjelen» blir fremført av Kyrkjebø. Albumet lå 29 uker på VG-lista og endte med 1.-plass som beste plassering.
Skogpingvin

Etymologi

Skogpingvinen er navngitt slik, fordi den ofte bygger rede slik at det beskyttes av trær, busker eller steiner. Den er også kjent som Fiordlandpingvin og, blant maoriene, tawaki. Det vitenskapelige navnet betyr god dykker med tykt nebb.

Beskrivelse

Skogpingvinen er sort på oversiden og hvit på undersiden. Hodet er sort og nebbet brun-oransje. Fra nebbroten på overnebbet løper det øyenbrynlignede gule fjær over øynene og bakover i et halvmånemønster, som ender opp i hengende fjærdusker i bakkant av hodet. Som hos andre pingviner er vingene omdannet til luffelignende svømmeredskaper som fuglene bruker til å skape framdrift med under dykking.
Arten blir cirka 3,5-4,5 kg tung og cirka 60 cm høy.

Utbredelse og habitat

Skogpingvinen er endemisk for New Zealand. Den hekker bare langs Fiordlandskysten på Sørøya og på Stewart Island og noen småøyer rundt denne. Utenom hekkesesongen hender det imidlertid at fuglene besøker både Argentina og Australia.
Totalbestanden ble i 1997 anslått til cirka 2 500–3 000 par.

Atferd

Skogpingviner hekker i løst sammensatte kolonier og redene bygges i skjul for andre par. Redene bygges gjerne i ly av trær og buskas, under stokker eller i små huler av stein eller lignende.
Skogpingvinen holder til på havet om vinteren. Der lever den solitært i flere måneder. I juli søker pingvinene mot land, der de oppholder seg under hekkesesongen. Hannene ankommer cirka to uker før hunnene. Hekkingen starter straks etter at hunnen har ankommet. Arten er nattaktiv i denne perioden. Om dagen gjemmer denne sky arten seg for andre og blir ved redet, som ligger i skjul.
Hunnen legger to blekgrønne egg som ruges i 4–6 uker. Det er uvanlig at begge eggene klekker, men om de gjør det, så klarer allikevel foreldrene sjelden å oppfostre mer enn en av kyllingene. Den minste dør som regel. I de første to til tre ukene etter klekking vil hannen vokte over kyllingen ved redet, mens hunnen jakter og mater den daglig. Etter ytterligere to uker vil begge foreldrene dra ut for å jakte etter mat, mens kyllingen må klare se alene eller i små ungfuglgrupper. Når avkommet er omkring 75 dager gammelt vil kyllingen myte og dra på sjøen.
Media Transfer Protocol

Media Transfer Protocol (MTP) er en filoverføringsprotokoll utviklet av Microsoft som erstatter protokollen USB Mass Storage (UMS) på flere nyere mediaavspillere. Protokollen er nært beslektet med Windows Media Player, og tidligere Microsoft-utviklede protokoller som Picture Transfer Protocol (PTP).

Utbredelse

En viktig samarbeidspartner for utbredelsen av protokollen har Microsoft i Creative, som med sin Creative Mediacenter Zen-spiller var den første til å benytte protokollen. Den koreanske produsenten Iriver har også sluppet flere nye modeller med MTP i Europa og USA.

Fordeler og ulemper

I forhold til UMS har MTP en fordel, nemlig at den kan synkroniseres med spillisten i Windows Media Player 10. Protokollen har og ulempen at den fungerer mot operativsystemet Windows XP (med Media Player 10 installert) og nyere. Dermed blir brukere av Mac, Linux og eldre Windows-versjoner ekskludert fra å bruke disse medieavspillerne.
Kritikere hevder at dette er nok et forsøk fra Microsoft på å kontrollere forbrukermarkedet, slik at man må ha et operativsystem fra Microsoft for å utføre hva man ønsker i hverdagen.
Heterogomphus telamon

Utseende

En stor, kraftig, svart, blank hornbille.

Levevis

Til tross for at noen av artene er ganske vanlige er det lite man vet om biologien til disse billene. Larvene til de artene der disse er kjente lever i jorda der de spiser dødt, organisk materiale. De voksne billene er aktive om natta og kommer gjerne til lys. Disse artene er ikke regnet som skadedyr.

Utbredelse

Arten er utbredt i Fransk Guyana, Surinam og Brasil.
Åte

Åte (av norr. áta, ete/spise) eller lokkemat er mat eller duft som tiltrekker seg (lokker/narrer til seg) oppmerksomheten fra dyr som eter åtsler, som regel i den hensikt å fange eller drepe dyret for matauk eller utryddelse. Jaktformen kalles åtejakt og er mest benyttet til å jakte rødrev (Vulpes vulpes) og gaupe (Lynx lynx) i Norge.
Et forgiftet åte kalles gjerne et giftåte og brukes som regel i den hensikt å bekjempe skadedyr, men metoden skader og dreper også mange andre dyr, og spesielt åtseletende fugler er utsatt. Giftåte er dessuten mye brukt til å bekjempe ulv ((Canis lupus), prærieulv (Canis latrans), sjakaler (Lupulella) og andre rovpattedyr og rovfugler noen steder, som i Russland og USA.

Ulovlig bruk av giftåte

I mange land er bruk av giftåte enten forbudt eller begrenset. I Norge er det ifølge viltloven (§ 25. (bruk av gift)) bare tillatt å bruke kjemikalier eller gift til å bekjempe smågnagere og krypdyr, men det er allikevel avdekket flere tilfeller her der giftåte er ulovlig brukt til jakt på andre arter, som kongeørn (Aquila chrysaetos) og ulv, og noen har også blitt dømt for det. I 2002 kunne for eksempel Aftenposten melde, at det I løpet av det siste halvannet året er sannsynligvis fem kongeørn døde etter å ha fått i seg giftåte. I 2002 ble også to menn fra Sør-Odal dømt til henholdsvis 120 og 21 dager fengsel for å ha lagt ut forgiftet åte i et ulveområde i Sør-Odal.
Rettskontoret

Rettskontoret var et norsk etterretningsorgan i virksomhet i Sverige under den tyske okkupasjonen av Norge under andre verdenskrig. Blant staben på Rettskontoret var motstandsmannen Asbjørn Bryhn, senere sjef for det norske overvåkingspolitiet, juristen og politikeren John Lyng, etter krigen utenriksminister i Per Bortens regjering, og motstandsmann og flyktning Didrik Cappelen (1900-1970), senere sorenskriver i Skien og Høyre-politiker.
Nettball under Stillehavslekene 1979

Nettball under Stillehavslekene 1979. Nettball var en av flere sporter som var med i de sjette stillehavslekene som ble arrangert i Suva på Fiji i perioden 28. august til 8. september 1979. Det var kun en turnering for kvinner.
Jamaica International Invitational 2016

Jamaica International Invitational 2016 var et internasjonalt friidrettsstevne som ble arrangert i Kingston på Jamaica 7. mai 2016.
Mauranger

Mauranger er et felles navn for de små bygdene Fureberg, Tveitnes, Kroka, Sundal, Austrepollen, Nordrepollen og Gjetingsdalen i Kvinnherad kommune. Mauranger ligger langs Maurangerfjorden helt nord i Kvinnherad. Landskapet preges av nærheten til Folgefonna, mange daler og stupbratte fjell. Tunnel fra Odda under Folgefonna har gjort Mauranger mer tilgjengelig, noe som har økt turiststrømmen til stedet. Fra Nordrepollen går den 10,4 km lange Jondalstunnelen (åpnet 07.09.12) til nabokommunen Jondal. Viktige næringsveier er turisme, jordbruk, fiskeoppdrett og kraftproduksjon.
Larvik Dagblad

Larvik Dagblad var en avis i Larvik som utkom 1943–1945. Etter ordre fra Pressedirektoratet ble Venstre-avisen Østlands-Posten slått sammen med Arbeiderparti-avisen Nybrott til Larvik Dagblad 1. juli 1943. Ansvarlige redaktører var Øyvind Næss (fra Østlands-Posten) og Ingjald Nordstad (fra Nybrott). 8. november 1943 ble begge redaktørene arrestert sammen med avisas forretningsfører Asbjørn Næss. Carl Henry (fra Nybrott) fungerte fra da av som ansvarlig redaktør.
Mulligatawny

Mulligatawny, med navn etter det tamilske ordet for kraft med chili, er en indisk-engelsk suppe med tydelig preg av karri.
Suppen ble populær i kolonitiden fra sent på 1700-tallet. Den lages ofte på kyllingkraft, men av og til på andre slags buljong. Den opprinnelige kokosmelken er i vesten ofte byttet ut med fløte eller yoghurt. Den serveres tradisjonelt med biter av kylling, men det finnes også vegetariske varianter.
Blått ordensbånd

Utseende

Et stort (vingespenn 82 – 93 mm), grått nattfly med store, brede vinger. Den kan ikke forveksles med noen annen europeisk art. Antennene er trådformede, kroppen kledt med grå hår. Forvingen er gråspraglete, med to lyse siksak-tverrbånd som avgrenser et V-formet midtfelt. Midt i dette feltet sitter en rund, hvit flekk. Begge vingepar er kantet med hvite hårfrynser. Bakvingen er svart, med et jevnbredt, jevnt krummet, blekblått tverrbånd. Larven er brun, lang og tynn, knudrete og ligner en tørr kvist.

Levevis

Blått ordensbånd lever i løvskog, blandingsskog og skogbryn der det vokser osp (Populus tremula), som er larvenes næringsplante (ikke ask slik artsnavnet fraxini skulle tyde på). De voksne sommerfuglene fly om natten i august – september, og kommer gjerne til lys og sukkeråte. Eggene overvintrer før de klekkes. De norske bestandene av denne arten svinger sterkt med sommerværet, og arten kan forsvinne fra store områder etter en våt og kald sommer, men den ser ut til å ha stor evne til å rekolonisere områdene i varmere somre.

Utbredelse

Arten finnes i det meste av Europa, videre østover til Japan. I Norge er den relativt vanlig på Sørlandet og den sørlige delen av Østlandet. Det finnes også spredte funn fra Vestlandet, men det er lite trolig at det finnes stabile bestander her. Et enkeltstående funn fra Tromsø skyldes trolig transport med mennesker.
Hell or High Water

Handling

Hell or High Water handler om de to brødrene Toby (Chris Pine) og Tanner Howard (Ben Foster), som planlegger å utføre en rekke bankran i Vest-Texas. De raner kun filialene til Texas Midland Banks, og utbyttet skal de bruke til å nedbetale lånet på familiegården før den blir beslaglagt av banken. Etter hvert får den aldrende politimannen Marcus (Jeff Bridges) oppdraget med å spore opp brødrene.
George Lusk

Bakgrunn

Lusk var sønn av Margrete Elisabet (født Murray) (1807) og John Arthur Lusk (født 1803), assistent for en advokat. De giftet seg i januar 1863. George giftet seg med Susannah Price (1843 - 5. februar 1888) i Stepney. De fikk syv barn: Albert Arthur Lusk (1863–1930), Walter Leopold Lusk (1865–1923); George Alfred Lusk (1870–1918); Edith Rose Lusk (1872-?); Maud Firenze B. Lusk (1875–1967); Selina Grace Lusk (1877-?), og Lilian Violet Lusk (1881–1962).
Lusk var frimurer etter å ha blitt opptatt i den Doriske Losje 14. april 1882, men han ble ekskludert i Losjen i 1889 for skyldig kontingent. Han var også usher i sin lokale kirke.

Leder av Whitechapel Vigliance Committee

Lusk ble valgt til formann i Whitechapel Vigliance Committee av andre lokale forretningsmenn som dannet komitéen 10. september 1888. Hans navn stod på en rekke plakater som ble satt opp rundt Whitechapel hvor de etterlyste informasjon om drapene. Han og valgkomiteens kasserer, Joseph Aarons, skrev et brev til The Daily Telegraph, som var adressert til den daværende innenriksminister Henry Matthews som
etterlyste en betydelig belønning fra regjeringen som ville «overbevise de fattige og ydmyke innbyggere i East-End som i likhet med offentlige myndigheter også var oppsatt på å hevne disse uheldige kvinner i likhet med drapet på Lord Cavendish og mr. Burke.»
Bjørn Jens

Bakgrunn

Kristiansen vokste opp i Sandnessjøen på Helgeland. I sin barndom var han en ivrig fotballspiller, og på 70-tallet var han en habil målvakt i datidens 2. divisjon. Før han slo gjennom som musiker var han sjømann i utenriksfart, som mange av hans låter bærer preg av. Musikken har alltid stått Kristiansen nært, og han har spilt i band siden 1976. Siden slutten av 1980-tallet har han livnært seg som trubadur.
Han debuterte med albumet Mackøl og måsegg i 1988. Siden den gang har Kristiansen gitt ut mange album. Tekstene strekker seg fra dype tekster om alkoholiker-barns problemer og det ensomme livet som sjømann, til lystigere viser om kvinnfolk, fest og god stemning.
I november 2008 ble Ukrutt utgitt på CD og historien(e) om Bjørn Jens kom i bokform. Gongstein forlag hadde allerede våren 2007, engasjert fotograf og forfatter Inge Ove Tysnes til å skrive historien. Boka med tittelen "her er bjørn jens" ble godt mottatt og ble en bestselger hos bokhandlerne i Sandnessjøen julen 2008. Sammen med CD- og bokutgivelse ble en suksess på artistens egen "Storøya-festival" i juli 2008, en minneverdig markering av trubadurens 50 første år.

Karrieren

Albumet Mackøl og måsegg satte umiddelbart en standard for visene som Kristiansen har fulgt opp i årene etter. Flere av albumene er spilt inn i Nashville USA, og han har også hatt et nært samarbeid med musikere i countrymiljøet. Han har hatt stor suksess med produsent Bob Babbit. Videre har han blant annet fått med seg den nå avdøde legenden Johnny Cash til å introdusere låten «Lille ville willy» på albumet 15 år med mackøl og måsegg. Det ryktes også at han har kontakt med Dolly Parton.
Siden Kristiansen først og fremst er en konsertartist, ga han i 1996 ut konsertalbumet Rastløs Blod. Her er mange av hans mest kjente låter samlet. Kristiansen er kjent for konserter på mange puber i Norge, og i hans hjemby, Sandnessjøen, er det et sted som på folkemunne går under navnet "Bjørn Jens". Albumet De to første – Før det første fra 2004 er en samling med materiale før Mackøl og måsegg-albumet i '88. Albumet inneholder blant annet "Godt i farta" og "Møt meg på Stokka".

Kristiansens fanskare

Kristiansen har en trofast gruppe av tilhengere takket være at han holder et par hundre konserter årlig. I rekordåret 1991 hadde han 320 konserter. Albumene selger i snitt rundt 5 000 eksemplarer.
Tilhengere finnes hovedsakelig i området mellom Nord-Trøndelag og Troms. Størst er den på Helgeland, hvor artistens hjemby Sandnessjøen ligger. Fanskaren består av personer i alle aldersgrupper, og av begge kjønn. Selv om Kristiansen er country-artist, fenger han også andre musikere. Sindre Olaisen fra Lovund og Gabriel Lilleholt fra Sandnessjøen er begge klassiske pianister, og henter inspirasjon fra Kristiansens låter. Andre personer som spiller med Kristiansen er Nils Johan Jensen og Jacob Palmer Meland.
Kristiansen kan kategoriseres som et kult-fenomen, noe han ivaretar ved å holde god kontakt med publikum. Med sin folkelige og jordnære framtreden slår han godt an som visesanger i flere miljøer. På Facebook har Bjørn Jens fan-klubben cirka 500 medlemmer.
Marigaon (distrikt)

Demografi

Ved folketellingen i 2011 var det 957 853 innbyggere i distriktet, mot 776 256 i 2001. Den urbane befolkningen utgjør 7,65 % av befolkningen.
Barn i alderen 0 til 6 år utgjorde 16,61 % i 2011 mot 19,16 % i 2001. Antallet jenter i den alderen per tusen gutter er 950 i 2011 mot 966 i 2001.
The Merry-Go-Round Broke Down

«The Merry-Go-Round Broke Down» er en amerikansk sang, skrevet i 1937 av Cliff Friend og Dave Franklin. Den er mest kjent som temamelodi i tegnefilmserien Looney Tunes fra 1937 til 1969. Serien var produsert av Warner Bros. Cartoons
Originalversjonen inneholder et innledende vers som leder til sangens hoveddel: En ung mann forteller om sitt stevnemøte med en ung kvinne, hvor de går til en forøyelsespark og finner tid til å «tenne» på hverandre, mens de sitter på en karusell med funksjonsfeil. Selv om det ikke er noen verifiserte forbindelser, likner melodien meget på den tradisjonelle felelåten, «Chinese Breakdown».
En tilpasset instrumentalversjon av sangens hovedmelodi ble tema under rulletekstene på begynnelsen og slutten av Looney Tunes-serien, mest minneverdig med Pelle Pigg som stotret «Th-th-that's all, folks!», mens melodien ble spilt på slutten av hver tegnefilm.
En annen vokalversjon, fremført av Daffy Duck (med stemmen til Mel Blanc), kunne høres i Daffy Duck & Egghead, en film fra 1938 i serien, Merrie Melodies, en søsterserie til the Looney Tunes, omtrent fem minutter inn i tegnefilmen.
Daffy fremførte også en spesielt modifisert versjon av sangen i Looney Tunes-kortfilmen, Boobs in the Woods (1950).
Låten gjorde en «cameo»-opptreden i Merrie Melodies-tegnefilmen, Aviation Vacation (1941).
I 1962 ble en mer moderne atonal variant av temaet arrangert av Wiliam Lava til bruk i de oppdaterte åpningssekvensene i de nye Looney Tunes- og Merrie Melodies-kortfilmene.
Sangen fikk nytt liv i filmen Hvem lurte Roger Rabbit (Who Framed Roger Rabbit) (1988), en blanding av animasjons- og realfilm, basert på tegnefilmene fra 1940-tallet. «The Merry-Go-Round Broke Down» ble fremført to ganger i filmen: først av tegnefilmfiguren Roger Rabbit (med stemmen til Charles Fleischer) og senere av hans menneskepartner Eddie Valiant (Bob Hoskins), mens Eddie forsøkte å tvinge Judge Dooms røyskatthåndlangere til å le seg ihjel. Teksten i begge sekvensene ble skrevet spesielt for filmen.
En instrumentalversjon av låten forekom også i Gremlins 2: The New Batch (1990), som åpnet og sluttet med figurer fra Looney Tunes-tegnefilmene som samhandlet med hverandre, på slutten av Space Jam (1996) og i Looney Tunes: Back in Action (2003).

Norsk versjon

Tola har skrevet en norsk tekst. På norsk bærer den tittelen «Karusellen går hurra mig rundt».
AB Volvo

Historie

Frem til 1980-tallet produserte Volvo også traktorer og skurtreskere under navnet Volvo BM, men den delen av selskapet ble etter noen års samarbeid solgt til finske Valmet.
Inntil 1999 produserte Volvo også personbiler, men personbildivisjonen Volvo Personvagnar ble i 1998 solgt til Ford Motor Company.

Volvo & trafikksikkerhet

Volvo har som mål at ingen, fra og med årstall 2020, skal omkomme eller bli livstruende skadet i en Volvo produsert i 2020 eller nyere. Ett av Volvos fokus er altså tryggheten i en Volvo i trafikken. Volvo arbeider for at deres kjøretøy og biler skal være trygge i drift, uansett fører eller passasjerers høyde og alder.
Paris Metrolinje 5

Metroen i Paris' linje 5 går mellom Bobigny – Pablo Picasso og Place d'Italie. Linjen ble tatt i bruk i 1906, og er i dag 14,6 km lang.

Materiell

Linje 5 bruker vognsett av typen MF67. Overgang til den nye typen MF2000 er planlagt til rundt år 2010.
Command & Conquer

Tiberian-serien

Tiberian-serien introduserte Command & Conquer-serien med Command & Conquer i 1995. I dette universet kjemper FN-støttede Global Defense Initiative mot terroristorganisasjonen Brotherhood of Nod.  Command & Conquer: Renegade er det eneste førstepersonsskytespillet i serien. Den 18. april 2006 annonserte Electronic Arts Command & Conquer 3: Tiberium Wars.

Red Alert-serien

I Red-Alert-serien finner Albert Einstein opp en tidsmaskin og drar tilbake i tiden for å drepe Adolf Hitler før han kommer til makten i Tyskland, så andre verdenskrig aldri skal finne sted. Stalin og Sovjetunionen ser nå imidlertid muligheten til å overta Europa. Alle spillene i serien omhandler kamper mellom Sovjetunionen og den frie verden, med USA i spissen.

Generals-serien

Generals-serien ble utviklet av Electronic Arts, og brøt på mange punkter med resten av Command & Conquer-serien. Likevel har spillene solgt bedre enn noen andre sanntids strategispill. I dette universet er det tre sider: USA, Kina og terroristorganisasjonen Global Liberation Army.
My Foolish Heart (sang)

«My Foolish Heart» er en amerikansk populærmusikksang med melodi av Victor Young og tekst av Ned Washington. Den ble publisert i 1949.
Den ble introdusert av sangeren Martha Mears i spillefilmen Hjertets veg (My Foolish Heart) fra 1949.
Sangen mislyktes i å unnslippe kritikernes generelle slakt av filmen. Time skrev i sin anmeldelse: «Ingenting oppveier den fordervelsen til slike tåreskvettende overdrivelser som bloop-bleep-bloopen til en sentimental ballade i lydsporet». («Nothing offsets the blight of such tear-splashed excesses as the bloop-bleep-bloop of a sentimental song on the sound track»).Ikke dessto mindre ble sangen nominert til en Oscar, som den tapte for Frank Loessers «Baby, It's Cold Outside».
Sangen ble også en stor suksess med to versjoner listet på Top 30 på Billboard-listen. Versjonen til Gordon Jenkins  med Sandy Evans (sang) ble utgitt på platen Decca 24830. Den nådde Top 10 på listen. Versjonen til Billy Eckstine (Russ Case orch), utgitt på platen MGM Records 10623B, ble imidlertid en millionselger og tilbrakte 19 uker på listen med nummer seks som høyeste plassering.
Allan Jones w. Orchestra cond. by Frank Cordell spilte den inn i London  4. juli 1950. Den ble utgitt på His Master's Voice B 9948, på His Master's Voice IP 607 og på His Master's Voice A.L. 3100.
Senere innspillinger av denne standarden har blitt gjort av tallrike artister, slik som Tony Bennett, Elkie Brooks, Bill Evans, Astrud Gilberto, Tom Jones, Carmen McRae, Oscar Peterson med Nelson Riddle, Frank Sinatra, Mel Tormé og Joe Williams med George Shearing.
Mer nylig har coverversjoner av sangen blitt gjort av pianistene Liz Story og Keith Jarrett, gitaristene John McLaughlin og John Abercrombie, Charlie Haden's Quartet West, sangerne Kurt Elling, Anne Hampton Callaway, Al Jarreau og Jane Monheit, a cappella-kvartetten The Idea of North samt skabandet The Positive Downside.
I 1963 nådde «My Foolish Heart» Top 100 i en doo-wopversjon med The Demensions.
I 2004 ble sangen spilt i The Body in the Library, en episode i TV-serien Marple.

Norsk versjon

Aase Gjødsbøl Krogh har skrevet en norsk tekst. På norsk bærer den tittelen «Mitt dumme hjerte». Sølvi Wang m. Monn Sekstett har spilt inn sangen. Den ble utgitt på 78-platen HMV A.L. 3090 i 1950.
Golf under Middelhavslekene 2001

Golf under Middelhavslekene 2001. Golf var en av flere sporter under de fjortende middelhavslekene som ble arrangert i Tunis i Tunisia i perioden 2. til 15. september 2001. Det var fjerde gangen som golf var med på programmet under middelhavslekene. Det var en individuell- og en lagkonkurranse for menn og det samme for kvinner. Frankrike ble beste nasjon med tre gullmedaljer foran Spania med en.